Forslag til anbefalt nominasjonsreglement for fylkeslag i KrF:

**Anbefalt nominasjonsreglement for xx fylkeslag i KrF ved fylkestingsvalg**

**Fylkesårsmøtet 2022**

Nominasjonskomité velges, nominasjonsreglement vedtas og dato for nominasjonsmøtet gjøres kjent.

(De under stemmeberettiget alder har ikke stemmerett på nominasjonsmøtet. Jfr Nominasjonsmøtet punkt 3.)

**Nominasjonskomiteens arbeid**

I nominasjonsarbeidet er det viktig å søke en jevn balanse mellom fornyelse og erfaring. Det er videre viktig å sikre en jevn kjønnsrepresentasjon og nyrekruttering. Det anbefales derfor at det blant de fire toppkandidatene er to kvinner og to menn, og at det blant de tre toppkandidatene er en ungdom.

**Tidsplan:**

 **Mai - August**  *Høring*

Det legges opp til en parallell høring i lokallagene og blant enkelt­medlemmene:

* Medlemmene inviteres til å delta direkte i høringene. Medlemmene kontaktes via brev, e-mail, i medlemsblad eller sosiale medier. De bes om å komme med innspill på personer de mener bør stå på KrFs fylkestingssliste 2023. Det tilrettelegges for en enkel måte å svare på.
* Lokallagene i Kristelig Folkeparti og fylkeslagene i KrF Kvinner og KrFU bes om forslag på personer de mener bør stille på de fire første plassene. I tillegg skal KrFs lokallag fremme forslag på fire personer fra sin del av fylket. For å delta i lokallagenes høringer må en ha vært registrert medlem i minst tre måneder, være født i 2005 eller tidligere og ha betalt forfalt medlemskontingent som er registrert KrF.

Listen skal behandles på et medlemsmøte.

**September** *Kartlegging*

Nominasjonskomiteen tar kontakt med sittende representant(er) og gjør dem kjent med resultatet av høringen hos lokallagene og medlemmene. De bes deretter om å klargjøre om de er åpne for renominasjon.

Nominasjonskomiteen setter opp en oversikt over hvem som er åpen for renominasjon og alle innkomne forslag. Listen påføres det antall lokallag som har stemt på kandidatene på de ulike plassene på listen, eventuelt sammen med andre opplysninger som lagene bør være kjent med.

Det føres også opp hva medlemmene har kommet med av innspill. Innspillene fra medlemmene bør tas med i helhetsvurderingen, men det er de formelle partiorganene som skal tillegges størst vekt.

Nominasjonskomiteen setter på bakgrunn av dette og sine egne vurderinger, opp sitt forslag i alfabetisk rekkefølge.

Alt dette sendes ut som vedlegg ved 2.gangs høring.

*Merk at personvernlovgivningen legger føringer for hvordan man skal behandle navn på innkomne forslag, se egne rutiner fra partikontoret.*

**Slutten av september**

Frist for 2.gangs høring. Lokallagene setter opp sitt forslag til en liste med 10 prioriterte kandidater. Dette skal behandles på et medlemsmøte. Det skal fremgå av lokallagets forslag hvor mange som har deltatt på medlemsmøtet. Medlemsmøtet velger lokallagets delegater med like mange vara, til fylkeslagets nominasjonsmøte.

**Oktober** Nominasjonskomiteen skal gjennomføre samtaler med aktuelle toppkandidater. Nominasjonskomiteen setter opp det endelige forslaget til valgliste for nominasjonsmøtet. Forslaget sendes ut til lokallagene i forkant av nominasjonsmøtet.

**Nominasjonsmøtet og valg av delegater**

1. Fylkesstyret sender innkalling til nominasjonsmøtet minst en måned før møtet skal avholdes.
2. Nominasjonsmøtet består av de delegater som er valgt fra lokallagene i fylket. Der det er flere lokallag i en kommune, skal det likevel velges en felles delegasjon.
3. Delegatene til nominasjonsmøtet velges på medlemsmøte i lokallagene. Medlemsmøte skal med minst 8 dagers frist - bekjentgjøringsdagen og møtedagen iberegnet - gjøres alminnelig kjent for partiets medlemmer i kommunen, enten gjennom brev, mail eller SMS til alle medlemmene. Rett til å møte og å stemme har alle medlemmer som
	* har betalt forfalt kontingent registrert KrF sentralt
	* har stemmerett ved valget (det vil si født 2005 eller tidligere). Gjelder også KrFU-medlemmer.
	* har vært registrert medlem i minst tre måneder

For øvrig bestemmer lokallagets styre hvordan møtene skal ordnes og ledes.

1. Antall delegater fra en kommune til fylkets nominasjonsmøte, beregnes ved fylkestingsvalg, på grunnlag av partiets stemmetall i kommunen ved sist foregående fylkestingsvalg. Det beregnes på følgende måte:

For 1-150 stemmer: 2 delegater

For overskytende antall inntil 1900: 1 delegat for hvert påbegynt 250

For overskytende antall inntil 7 900: 1 delegat for hvert påbegynt 400

For ytterligere overskytende antall: 1 delegat for hvert påbegynt 700

1. Alle betalende medlemmer født 2005 eller tidligere kan velges som delegat til fylkeslagets nominasjonsmøte.
2. KrFU og KrF Kvinner kan møte med inntil tre delegater hver.
3. Lokallagene må fylle ut skriftlig fullmakt, på tilsendt skjema, for de valgte delegatene. Fullmaktene skal inneholde opplysning om hvordan og når møtet er gjort kjent for partiets medlemmer. Fullmaktene underskrives av møtelederen og en av deltakerne. Fullmakten oversendes fylkeskontoret på forhånd, eller legges frem på nominasjonsmøtet før møtet settes.
4. Det skal føres protokoll over nominasjonsmøtets forhandlinger. Navnene på dem som deltar på møtet, beslutningen som treffes og resultatet av avstemmingen føres inn i protokollen.
5. Kandidatene presenteres på nominasjonsmøtet.

Det velges to fra fylkesstyret til å underskrive protokollen og til å være tillitsvalgt og vararepresentant for listen. Fylkesstyret er tillitsutvalg for listen. Tillitsutvalget inntrer blant annet når det er behov for endringer på listen etter nominasjonsmøtet. Dersom det blir behov for endringer på listen, bør hovedregelen være at en flytter alle opp en plass. Likevel kan det være situasjoner, ut fra hvor på listen det eventuelt blir behov for endringer, at en vil sette inn et nytt navn. I slike tilfeller kan det være aktuelt å innkalle til nytt nominasjonsmøte for å involvere hele organisasjonene i endringen.

For sammenslåtte valgdistrikt: «Det er etter valgloven §6-3(1) tilstrekkelig at listeforslaget til fylkestingsvalget i 2019 er underskrevet av minst to av styremedlemmene i partiets lokalavdeling i det fylket listen gjelder.» Som tillitsutvalg kan det i tillegg velges et tilsvarende antall.

1. Møtet holdes for åpne dører, dersom delegatene ikke vedtar noe annet.
2. Den nominasjonen som foretas av nominasjonsmøtet er endelig.

(forutsatt at det ikke oppstår behov for endringer av typen dødsfall eller lovmessige grunner til at personer trekker seg fra listen.)

Denne anbefalingen må brukes sammen med valgloven med forskrifter.

Vedtatt på fylkesårsmøtet for XX KrF, dato.